text:
Klokkan 19 verður fyrsta bríksl í triðju grannauppgerðini í Gundadali í ár. HB hevur vunnið tær báðar fyrru. Ta fyrru 4-2 og ta seinnu 2-0.
HB hevur 52 stig fyri 20 dystir, og B36 hevur 40 stig fyri 18 dystir.
B36 heimasíðani hevur yvirlit, sum vísir landskappingardystirnar síðani 2001. Talan er um 55 dystir, og tað hevur gingið ógvuliga javnt á. B36 hevur vunnið 18 ferðir, HB hevur vunnið 16 ferðir, og 21 ferðir er tað endað javnt.
Á HB liðnum, sum fer á vøllin um ein tíma, er tað merkisvert, at ein gamal kenningur, sum ikki hevur verið millum teir fyrstu ellivu í ár, er á miðvøllinum. Talan er um Trónd Jensen, sum tríggjar ferðirnar síðstu tíðina er skiftur inn. Hann sleit krossbandið í fjør og hevur ikki verið millum teir fyrstu ellivu síðani 15. september í fjør. Tá hevði HB vitjan av Skála, sum noyddist til hús við 3-0 tapi. Ta ferðina varð Tróndur Jensen skiftur út longu í 9. minutti.
Síðsta árið hevur Tróndur Jensen vant fyri at koma fyri seg aftur, og nú er hann komin seg fult og heilt, og Jens Berthel Askou hevur sett hann millum teir fyrstu ellivu.
HB er soleiðis mannað í kvøld:
Teitur Matras Gestsson – Heri H. Mohr, Bartal Wardum, Heðin Hansen, Daniel Johansen – Pætur J. Petersen, Mathias Nygaard, Tróndur Jensen, Adrian Justinussen – Dan í Soylu, Mikkel Dahl
Á beinkinum: Jákup Højgaard, Jógvan Rói Davidsen, Hørður H. Askham, Hilmar Leon Jakobsen, Øssur M. Dalbúð, Áki D. Samuelsen.
Símun Rógvi Hansen vardi B36 málið í Europa League dystinum í Sofia í Bulgaria hóskvøldið, og hann er aftur millum B36 stólparnar í kvøld.
Tveir av teimum, sum higartil hava verið fastir menn úti á vøllinum, eru ikki á listanum í kvøld. Talan er um liðformannin og verjuálitið Andrias H. Eriksen og sentrala miðvallaran Magnus Holm Jacobsen.
B36: Símun Rógvi Hansen – Benjamin Heinesen, Erling D. Jacobsen, Sonni Ragnar Nattestad, Alex Mellemgaard – Eli Falkvard Nielsen, Stefan Radosavljevic – Hannes Agnarsson, Michal Przybylski, Árni Frederiksberg – Sebastian Pingel.
Á beinkinum: Mathas Lamhauge, Bjarni Petersen, Jóhann Hansson Joensen, Andreas Thomsen, Andrass Johansen, Ragnar Samuelsen og Martin Agnarsson.
23. maður á Tórsvølli í kvøld er Kári J. á Høvdanum.


c: text/html

text:
A4 er ein fyritøka sum varð stovnað í 2016. Frá lítlum innkeypi í tíð og ótíð, er A4 sp/f vaksin til eina fyritøku, sum dag og dagliga samstarvar við alla vinnuna. Frá at vera eitt starvsfólk í parttíðararbeiði, er A4 í dag ein fyritøka við fleiri starvsfólkum í starvi – fulla tíð.
Sum kundi kanst tú altíð vænta av okkum, at vit veita fyrstaflokstænastu og at vit altíð eru klár til at finna loysnir saman við tær. Tað er altíð í okkara sjóneyku at kundin skal kenna seg vælmóttiknin frá fyrsta telduposti ella telefonsamrøðu og er tað sjón fyri søgn, at hetta hava vit megna til lítar.
Tað er ein sannroynd at í dag er handverkarin ikki nøgdur við vørur, ið eru sum løtuvinningar; tað skal ikki bara halda eina einfalda uppgávu, fyri síðani at kunna tveitast burtur. Vinnan krevur meir og meir, og hetta ynskja vit at liva upp til – til eina hvørja tíð. Vit veita góðskutilfar, góðskuamboð og góðskutænastu, ið heldur longri.
Vit arbeiða tætt saman við stórum veitarum sum td. Reca Norm í Týsklandi. Hetta er ein gigantur í vinnuni og tí kunnu vit, saman við okkara veitarum, loysa nærum allar uppgávur saman við teimum og kundum okkara.

robotstxt: allowed

filter: keep


text:
Tórunn Hentze Laksáfoss er 18 ára gomul og gongur á HF í Hoydølum. Hon hevði skrivað seg upp til lestraríbúðirnar hjá Mark. Men tá ið prísurin bleiv kunngjørdur, var tað týðiligt, at tað kláraði hennara studningur og løn ikki at dekka.
Mark er liðugt og við tí standa 38 conteynaraíbúðir uppá annaðhvørt 15 fermetrar fyri eitt kamar og 30 fermetrar fyri dupultkamar klárar.
Tað hevur leingi verið ein trupulleiki í Føroyum, at ung ikki hava møguleikan at flyta út. Nú er endiliga komið gongd á. Eitt nú við lestraríbúðunum hjá Mark, ið standa klárar á Marknagili. Men húsaleigan er hægri enn studningurin, og tað er ein trupulleiki heldur Tórunn Hentze Laksáfoss.
Hoyr samrøðuna her:


text:
Liktinstein
Liktinstein er eitt land í Miðevropa, sum liggur millum Sveis og Eysturríki. Landið er sera lítið og fevnir bert um áleið 160 km2. Fólkatalið er umleið 37.000. Høvuðsmálið í Liktinstein er týskt. Liktinstein er einasta týskt-talandi land, ið ikki hevur mark við Týskland. Liktinstein er eitt fúrstadømi. Høgt uppi í Ríndali, á markinum ímillum Sveis og Eysturríki, er lítla týskmælta fúrstadømið Liktinstein. Liktinstein er eitt av fáu smáríkjunum í Evropa, sum hevur megnað at varðveitt sjálvræði sítt. Heilt óheft er landið kortini ikki, tí at tað hevur gjaldaoyrasamband við Sveis og nýtir eisini postverkið og telefonverkið í Sveis. Í uttanríkismálum samstarva teir eisini við grannan fyri vestan. Fíggjarligar tænastuveitingar eru týdningarmiklar fyri búskapin í Liktinstein, og fræls bankalóggáva og støðug politisk viðurskifti draga mong peningafólk higar. Virkin landbúnaður, blómandi smáídnaður og ferðavinna veita landinum góða inntøku. Mongu vinnuvegirnir gera Liktinstein til ógvuliga ríkt land. Liktinstein ger vøkur frímerkir, ið eru nógv eftirspurd millum savnarar. Frímerkjasøla er um 10 % av árligu ríkisinntøkunum.
Myndir[rætta | rætta wikitekst]
Ávísingar úteftir[rætta | rætta wikitekst]
- Almenna heimasíða, liechtenstein.li
- Almenna heimasíða hjá landsstýrinum, regierung.li
- Liechtenstein, wikivoyage.org (á týskum)
- Liechtenstein , wikivoyage.org (á enskum)
Coordinates: 47°8′0″N 9°33′0″E / 47.13333°N 9.55000°E


text:
Sjógvur verður køldur í norðurhøvum, og hetta ger, at hann søkkur og síðani fossar suðureftni niðri við botn. Stórur partur av hesum djúpa suðurvenda ráki fer gjøgnum Bankarennuna, sum er eitt djúpt skarð millum Landgrunnin og Føroyabanka. Henda “pumpa” dregur heitan sjógv úr Golfstreyminum og norðureftni fram við Føroyum, og heita rákið elvir til lýggja veðurlagið við okkara leiðir.
Higartil hava granskarar hildið, at djúpi kaldi sjógvurin streymar tætt at føroyska landgrunninum - við klokkuni - áðrenn hann kemur í Bankarennuna. Tó vísir ein nýggj grein í tíðarritinum Nature Communications (les her) at størsti parturin av djúpa rákinum er at finna í smalari strálu eftir hellingini norðan fyri Hetland (sí mynd). Hetta rák hevur tískil sín uppruna longur eystri enn hildið. Nýggja perspektivið kann hjálpa granskarum betri at skilja broytingarnar í vatnflutningi, hita og saltinnihaldi, sum vit máta í hesum týdningarmikla ráki.
Tað eru, millum annað, nýggjar mátingar frá Norrönu, sum hava avdúkað hesa streymstrálu. Í samstarvi millum Smyril Line og granskarar úr USA, hevur Norröna havt streymmátara undir botninum í skjótt tíggju ár. Talan er um eitt slag av ekkoloddi, sum brúkar sonevndu “Doppler effektina” (sami háttur sum løgreglan brúkar, tá hon ger ferðmátingar í ferðsluni). Við sera neyvari vitan um ferðina og kósina hjá Norrönu, og hartil vitan um sjóvarfallið, ber til at rokna djúpu streymarnar. Vit vilja nýta høvið at takka Smyril Line fyri góða samstarvið.
Granskarar á Havstovuni, Sveriges meteorologiska och hydrologiska institut, University of Rhode Island (USA) og fleiri, hava staðið fyri arbeiðinum.
Hjálmar Hátún ( This e-mail address is being protected from spambots. You need JavaScript enabled to view it. ) og Karin Margretha H. Larsen ( This e-mail address is being protected from spambots. You need JavaScript enabled to view it. )
Miðalstreymur tvørtur um signingarleiðina hjá Norrönu, millum Føroyar (til vinstru) og Hetland. Bláir litir vísa at miðalrákið vendur suður gjøgnum Hetlandsrennuna – bæði sunnan fyri føroyska landgrunnin, og í dýpinum við hellingina norðan fyri Hetland (higartil ókendi streymurin). Reyðir litir vísa norðurvent rák, móti Arktis.


text:
Samgongan varðveitir meirlutan
64% fyri at broyta hjúnabandslógina
Í miðlunum síggja vit javnan veljarakanningar og kanningar um ymisk mál. Tað kunnu vera Gallup ella Fynd, sum gera tílíkar kanningar. Tá meiningakanningar um at broyta hjúnabandslógina komu fram, var onkur, sum segði í miðlunum, at hetta var opportunt av bæði flokkum og miðlum at lata hetta koma fram nú.
Uppgávur:
1. Nær verða veljarakanningar vanliga gjørdar?
2. Fáa vit altíð at vita, hvør ger kanningarnar og fyri hvønn?
3. Kann tað sigast at vera oppurtunt at gera veljarakanningar, tá eitt ávíst mál leikar á?
4. Er tað lobbyisma at gera veljara- og meiningakanningar og fáa tær at mynda tíðindaflutningin í eitt ávíst tíðarskeið?
5. Ávirka meinings- og veljarakanningar tína støðutakan?


text:
Heilsurøktarar á heilivágsskeiði
Mynd av skeiðsluttakarunum á heilivágsskeiðnum á Heilsuskúla Føroya
Heilsuskúli Føroya hevur saman við heilsuskúla í Aabenraa skipað fyri heilivágsskeiði fyri heilsurøktarar.
Frá 29. februar til og við 4. mars 2016 var skeið fyri 30 heilsurøktarum hildið í Havn og frá 7. mars til og við 11. mars var skeið fyri 25 heilsurøktarum hildið í Suðuroy.
Undirvísarar vóru Helle Kloth, sjúkrarøktarfrøðingur og undirvísari og Tina H. Skafte, leiðari á Social- og sundhedsskolen í Aabenraa.
Skeiðið er tað sama medicinskeiðið, ið hevur verið hildið fyri heilsurøktarar í Danmark í nógv ár, og sum nógvir av okkara limum hava eftirlýst, tí hetta er við til at geva heilsurøktarum øktan heilivágsførleika. Heilsurøktarafelagið fegnast um undirvísingina, og at heilsurøktarar við hesum skeiðnum hava økt um sínar førleikar at umsita og handfara heilivág.
Skeiðsluttakararnir lótu sera væl at skeiðnum.


text:
Sangframførsla: Í lívinum ofta tú leitar
Sangframførsla: Í lívinum ofta tú leitar
Sálmurin ‘Í lívinum ofta tú leitar’ er skrivaður út frá sálmi 121, sum byrjar “Eg eygu míni hevji til fjallana upp, hvaðani kemur mín hjálp? Hjálp mín frá Harranum kemur, skapara himmals og jarðar”.
Sólrun Michelsen hevur skrivað orðini, og sálmurin stendur í nýggja sálmabókaískoytinum. Her er hann tó við einum øðrum lagi.
Ásbjørn Berthelsen hevur sett nýtt lag til orðini, og í videobrotinum niðanfyri syngja Ásbjørn og dóttirin Bjarta sangin.
- Í lívinum ofta tú leitar
til okkurt, sum verja teg kann,
tú hyggur mót fjøllunum bláu,
tó einki í teimum tú fann.
Hygg hægri enn fjøllini bláu,
hygg up um tey rekandi skýggj,
øll hjálp mín frá Harranum kemur,
og náðin er æviga nýggj.
- Tín vaktari mikli ei svevur,
tí varðmaður góður er hann,
sum rættir tær hond, tá tú snávar,
og kínir burt tárið, ið rann.
Tú skapari himins og jarðar,
mín krokingarklettur og skjól,
mín útgang og inngang tú varðar,
tú reiðir mær tryggasta ból.


text:
11. oktober
11. oktober er dagur 284 í árinum í gregorianska kalendaranum (dagur 285 um leypár er). 81 dagar eru eftir av árinum. Dagurin eitur Nikatius. Hann var grikki, sum í 2. øld boðaði evangeliið í Suðurfraklandi og stovnaði kirkjulið og saman við øðrum og bygdi kirkjur m.a. í Lyon. Hann og ein av monnum hansara, Probus, vóru tiknir av døgum av uppøstum heidningum.
Hendingar[rætta | rætta wikitekst]
- 2010 - Poul Michelsen tók seg úr Fólkaflokkinum og gjørdist leysgangari á Føroya Løgtingi.
- 2014 - Fótbóltur A-landslið, menn, EM undankapping, dysturin varð leiktur í Windsor Park í Belfast: Norðurírland - Føroyar 0-2. Bæði málini komu í fyrra hálvleiki. Føroyar fingu brotsspark, men málmaðurin bjargaði. 18 ára gamli Brandur Olsen, sum í 2014 hevði gjørt sáttmála við FC København, varð skiftur inn, tá ið 10 minuttir vóru eftir og fekk harvið sín A-landsliðsdebut.
Føðingar[rætta | rætta wikitekst]
- 1766 - Nólsoyar Páll, tjóðarhetja í Føroyum (d. 1808/9).
- 1884 - Eleanor Roosevelt (d. 1962)
- 1925 - Elmore Leonard, amerikanskur rithøvundur (d. 2013)
- 1937 - Bobby Charlton, enskur fótbóltsleikari.
- 1942 - Amitabh Bachchan, indiskur sjónleikari.
- 1962 - Joan Cusack, amerikonsk sjónleikarinna.
Andlát[rætta | rætta wikitekst]
- 2000 - Donald Dewar, skotskur politikari (f. 1937)


text: Anker Eli Petersen var føddur á Tvøroyri í 1959 og vaks upp í Havn. Hann tók studentsprógv í 1979. Í 1989 fór hann at arbeiða sum listamaður burturav. Hann hevur serliga arbeitt við myndatolkingum av føroyskum og finskum kvæðum og norrønari gudalæru. Hann arbeiðir mest við blandingstøkni ímillum máling og litklipp, tó eisini við teldugrafikki, serigrafi og skurðmyndum. Myndastílurin er einfaldur, ímyndarligur, og denturin er lagdur á frásøgnina. Harumframt hevur hann skrivað tekstir til fløguútgávur, sum Terji Rasmussen hevur gjørt løg til, m.a. á fløguni Terji og føstufressar.


text:
Frá vinstru: Jordan Andreasen, KBH, Jákup B. Jacobsen, Articon, Andrias D. Joensen, Articon, Hans E. Mikkelsen, TJ Smíð, Hjalti Strømsten, Búsetur, Aron G. Joensen, Kanjon, Hilmar H. Højgaard, KBH, Ólavur Niclasen, Malltek, Áron Sørensen, Articon, Malbergur Frederiksberg, Byggiráð, Kristian G. Joensen, Malltek, Rúni Skarðhamar, TN Bygging og Heðin Nielsen, TN Bygging
2020-09-28 15:39
Innsent
Friggjadagin stóðu trettan lærlingar sveinaroyndina, innan timburyrki á Tekniska Skúla í Klaksvík.
Hóast tiltakið var nakað merkt av korona-tilmælum, við tað at luttøka var avmarkað, gjørdist løtan hugna- og heiðurlig við felagssangi og røðum. Gestarøðari hesuferð var Poul Jóhannes Joensen , sum er byggifrøðingur hjá Malltek.


text:
Lognbrá
Í Lognbrá fylgja vit droymaranum Høgna frá smádreingi, til hann mannkomin fer til skips. Høgni er yngsti sonur í stórbóndahúsunum í Túni. Hóast Túnshúsið er valahús og foreldur Høgna, Guðrun og Sakir, dugnalig bóndafólk, so roynist barndómurin Høgna alt annað enn lystiligur. Einki samljóð er foreldranna millum, og í hesum sálarliga ótrygga heimi, fyltur av happing og høggum, mistrívist smádrongurin og byggir sær upp sína egnu dreymaverð saman við teirri fremmandu gentuni, ið hyggur upp á hann "við sínum stóru bláu eygum og sínum fagra gula hári."
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Burgundarsnigil
Burgundarsnigil (danskt: vinbjergsnegl - frøðiheiti: Helix pomatia) er størsti landsnigil við skel í Evropa. Burgundarsnigil[1] hevur verið aldur til matna síðan rómverjatíðina, serliga í Fraklandi, harav navnið "Burgundy snail" (Escargot de bourgogne). Til Norðurlond bleiv hann helst innfluttur í miðøldini av katólskum munkum sum ótu hann í føstuni, tá ikki var loyvt at eta kjøt. Í Føroyum varð hann aldur í nøkur ár, men hann megnar ikki at nørast uttandura her, tí føroyska summarið er ov kalt. Hann er eisini innfluttur til einstakar privatar urtagarðar í Føroyum, og er funnin nakrar ferðir sum sløðingur, kanska frá hesum urtagørðum, ella innsløddur við matvørum[2].
Skelin er 30–50 mm breið og 30–45 mm til hæddar, og hevur 5 til 6 snúningar. Liturin á skelini varierar frá rómalittum til ljósabrúnt.
Myndir[rætta | rætta wikitekst]
Ávísingar úteftir[rætta | rætta wikitekst]


text:
Løgtingið hevur samtykt broyting í kommunu- og løgtingsvallógini
Løgtingið samtykti týsdagin lógaruppskot um at broyta løgtings- og kommunuvallógina.
Sambært ST-sáttmálanum um rættindi hjá einstaklingum, ið bera brek, hava Føroyar skyldu at tryggja, at fólk, ið bera brek, fult og heilt fáa verið við í politiskum og almennum lívi á jøvnum føti við onnur, beinleiðis ella umvegis umboð, tey sjálv velja sær.
Við lógarbroytingini verður skarin av persónum, sum hava valrætt og eru valbærir til kommunuval, víðkaður til eisini at fevna um persónar, sum eru undir verjumáli og hava mist løgræði eftir verjumálslógini § 6.
Lógarbroytingin hevur eisini við sær, at ein veljari, sum einsamallur ikki er førur fyri at greiða atkvøðu á ásettan hátt, kann krevja, at annar av persónunum, sum veitir honum hjálp, skal vera ein persónur, sum hann sjálvur vísir á.


text:
Í morgun høvdu vit fleiri prát, sum vórðu endursend frá stuðulsendingini 28.mars.
Vit hoyrdu Bárður á Lakjuni við sangi og práti. Eisini var Terji Vestergaard, sum sang og prátaði. Rebekka Larsen fortaldi at hon var blivin frelst gjøgnum Lindina.
Síðani ringdu vit til Dánjal á Dul Jacobsen, rokniskaparleiðara í Lindini og spurdu hvussu stuðulsendingin eydnaðist.
Vit hoyrdu Victor Nielsen greiða frá hjúnarkvøldi, sum verður í badmintonhøllini
í Klaksvík 4. apríl
At enda var Hjúnarbreddin á skránni við Dánjal og Hjørdis.
Lurta eftir sendingini her
Vertur: Hjørdis Háberg Petersen


text:
NCC Føroyar og J. &. K. Petersen hava 10. apríl 2019 undirskrivað sáttmálar í sambandi við arbeiði á Gomlurætt á Streymoynni og í Traðardali á Sandoynni.
Sáttmálarnir eru í sambandi við Sandoyartunnilin, sum ætlandi verður klárur at koyra ígjøgnum í desember 2023.
Mett verður, at 300-400 bilar fara at koyra ígjøgnum tunnilin um samdøgrið.
Arbeiðið hjá J. &. K. Petersen umfatar í høvuðsheitum gerð av innkomuvegi til tunnilin og alt arbeiði uttanfyri tunnilin á Gomlurætt og í Traðardali.
Arbeiðið verður endaliga avhendað, tá NCC Føroyar avhendar tunnilin til P/F Eystur- og Sandoyratunnilin.
Partarnir arbeiða miðvíst fram ímóti at tryggja at tíðarætlaninar halda.
Til staðar í sambandi við undirskrivingina vóru Alf Helge Tollefsen og Sigurd L. Lamhauge frá NCC
Føroyum og Sigtór A. Petersen og Niclas Joensen frá J. & K. Petersen Contractors.
NCC Føroyar og J. & K. Petersen samstarva eisini um fleiri onnur arbeiði í sambandi við tunnlarnar. Hesi arbeiði eru á Strondum, á Hvítanesi og í rundkoyringini á Rókini í Eysturoynni. Undirskrivaðu sáttmálarnir eru sostatt framhald av tí góða samstarvinum, sum er millum feløgini.


text: Støddfrøðin er partur av alheims mentanararvinum. Støddfrøðin er alla tíðina ment við tí fyri eyga at granska alheimin, fyri at vit skulu kunna skipa okkara royndir, og fyri at vit skulu kunna lýsa og skilja sambond í náttúruni og í samfelagnum. Ein onnur kelda til íblástur at menna støddfrøðina er sjálv gleðin við støddfrøðini. Støddfrøðin ger vart við seg á so mongum týdningarmiklum samfelagsøkjum, eitt nú í medisini, búskapi, tøkni, samskifti, orkuumsiting og byggivirksemi. Tað merkir, at hollur førleiki í støddfrøði er ein fortreyt fyri menning av samfelagnum...


text:
Flokksfelagir úr Skúlanum á Fløtum vitja Dímunar Skúla
30. oktober 2015
Í Dímun eru vit sera fegin um samstarvið við Skúlan á Fløtum. Hetta samstarv innber at børnini í Dímun, eru partur av flokkum í Skúlanum á Fløtum.
Børnini úr Dímunar Skúla eru nakrar vikur um árið í Havn í skúla, men børnini úr Havn vitja eisini hendanvegin. Millum annað hava vit vinarbólkaskipan, soleiðis at børnini í smærri bólkum vitja hendan vegin.
Týsdagin komu Ólavur, Jóhannis, Karin Elisabet og Maiken úr 6. e at vitja Døgg. Ætlanin var at gista eina nátt, men veðrið vildi tað soleiðis at tey gistu tvær nætur. Sostatt fingu vit stundir til eitt sindur av hvørjum. Vit gingu túrar, hjálptu til í fjósinum og vóru ein dag í skúla í Dímun.
« Aftur


text:
- Tíðindi, mentan og ítróttur
Meira enn ein millión deyð av koronu
Í gjár fór talið av deyðum í sambandi við korona-umfarssóttina upp um eina millión.
Tað sæst á heimasíðuni Worldometers.info, sum fylgir við sjúkutilburðunum kring heimin.
Meir enn 33 milliónir smittutilburðir eru staðfestir kring heimin, og av teimum eru 24,5 milliónir staðfest frísk aftur.
USA er meinast rakt av koronusjúkuni. Í USA eru nærum 210.000 fólk deyð av koronu. Í Brasil eru meir enn 141.000, og í India er talið av deyðum í sambandi við koronusjúkuna nú farið upp um 95.000 fólk.
Sjúkan breiðir seg aftur
Seinastu dagarnar er sjúkan aftur farin at gera meira um seg í fleiri evropeiskum londum, eitt nú Fraklandi, Bretlandi, Russlandi og Spania.
Bæði í Fraklandi og Bretlandi hevur talið av nýggjum tilburðum sett met. Havast skal tó í huga, at nógv fleiri royndir verða nú, og tað hevur eisini ávirkan á samlaða smittutalið.
Glottar eru kortini at hóma, tí í flestu londum sær sonevnda smittukurvan flatari út nú, enn hon hevur gjørt. Og eftir øllum at døma rakar sjúkan heldur ikki so meint, sum hon hevur gjørt.
Hóast einki veruligt koppingarevni er komið á marknaðin enn, hava ymisk sløg av heilivági víst seg at linna og hjálpa upp á sjúkuna, og læknar vita eisini betur, hvørja viðgerð teir sjúkastu sjúklingarnir skulu fáa.
Sí eisini


text:
Brunei
Lyklatøl
Høvuðsstaður:
Bandar Seri Begawan
Vídd: 5.770 km2
Fólkatal: 395.027
Almentmál:
maleisiskt
Átrúnaður:
islam 66%, buddisma 14%, kristindómur 10%, aðrir 10%
Stýrirlag:
kongligt einaveldi
Gjaldoyra:
burneiskur dollari (BND)
Brunei
Inni í landspartinum Sarawak í Malaisia er lítla landið Brunei. Inni í landinum er regnskógur; fram við strendurnar er slætt og mýrilendi. Landið var einaferð ein gloymdur blettur í bretska heimsveldinum og skjól hjá sjórænarum; men hetta varð alt fullkomiliga broytt, tá ið olja varð funnin har í 1929. Nú er Brunei eitt tað ríkasta landið í heiminum og vælferðarsamfelag. Fólkið rindar ikki skatt, og útbúgving, heilsurøkt og eftirlønarskipanir eru ókeypis. Men øll politisk andstøða er bannlýst.
Ríkisovastin í Brunei er av ríkastu monnum í heiminum. Olju- og gassríkidømi landsins fyri at takka eigur Hassanal Bolkiah ognir fyri einar 160 milliardir krónur; sjálvur vil hann vera við, at so nógv eigur hann ikki. Í høvuðsstaðnum í Brunei, Bandar Seri Begawan, hevur hann latið byggjað og sjálvur goldið størstu mosku í heiminum. Hon kostaði 3 milliardir krónur.
Oyggjarnar í Landsynningsasia
Hesin partur í Landsynningsasia er óføra vítt hav við túsundtals oyggjum ímillum landsynningsasiameginlandið og Avstralia. Her eru fyra lond: eystari partur í Malaisia, Brunei, Indonesia og Filipsoyggjar. Fáastaðni í heiminum eru so mong gosfjøll sum her, og váta monsunveðurlagið ger, at summi øki eru ímillum tey vátastu í heiminum. Dýralívið og plantulívið eru ógvuliga fjølbroytt, tí at lívilíkindi og gróðrarlíkindi hjá dýrum og plantum broytast úr oyggj í oyggj. Her eru eisini mong fólkasløg. Bara í Indonesia verða talað fleiri enn 250 mál.
Í hesum parti í Asia hevur báturin altíð verið álitið til ferðafólkaflutnings og farmaflutnings. Serliga nýta tey smáar, grunnar bátar ið eru lættir at stýra og sigla í smølu sundunum ímillum oyggjarnar, har nógvastaðni er grunt.
Á hvørjum ári eru einar 20 tropiskar melduródnir, nevndar týfonir, í Filipsoyggjum. Odnirnar eru harðar, og vindferðin kemur upp í einar 100 km/t; og øgiligur uppgangur. Mong fólk umkomast, og túsundtals hús verða tikin av grundum. Ringast statt er altíð á láglendinum, men fólk mega vera har, tí at lítið er av dyrkilendi aðrastaðni. Jørðin í láglendinum er eisini bílig at keypa.
Gos og jarðskjálvti eru náttúrumáttir, sum fólk hava lært at liva við í hesum londum. Atvoldin er meginlandarákið, ið er í jarðarskorpuni. Meginparturin av oyggjunum í Landsynningsasia eru á markinum ímillum plátur, sum ganga niðureftir, tað, jarðfrøðin nevnir niðurbrotsøki. Hóast øgiliga skaðan, eitt gos ger, vágar fólkið sær at dyrka í líðunum á gosfjøllum, tí at gosøskan ger, at jørðin har fruktar avbera væl.
Í 1850-árunum gjørdi bretski náttúrugranskarin Alfred Russel Wallace kanningarferð í oyggjunum í Landsynningsasia. Hann gáaði eftir, at flestu dýr á landi í oynni Bali vóru ættað úr Asia, men at dýrini á grannaoynni Lombok vóru ættað úr Kyrrhavsoyggjum og Avstralia. "Wallacelinjan" er hugsað marknalinja ígjøgnum Indonesia og mark ímillum dýr úr Asia og dýr úr Kyrrahavsoyggjum og Avstralia.
Náttúran í hesum landøki er so ymisk úr oyggj í oyggj, og lívið hevur ment seg og greinað seg so ymiskliga, at dýr og plantur eru púra ólík enntá í oyggjum, sum heilt stutt er ímillum. Tað hevur við sær, at ongastaðni í heiminum eru so mong plantu-og dýrasløg sum í hesum regnskógum. Tí er so ógvuliga umráðandi, at skógirnir verða friðaðir og ikki týndir.
Sjáldsama plantan, Rafflesiablóman, ið veksur djúpt inni í regnskógunum, er kallað upp eftir Stamford Raffles, ið var bretskur landshøvdingur í økinum í 19. øld. Hon hevur heimsins størstu blómu: slakan metur í tvørmáti. Rafflesia er eisini gitin fyri sín rama royk, ið dregur at sær flugur og onnur skordýr.
Rís er høvuðsføði hjá meginpartinum av fólkinum í hesum londum, og mesta rísið verður dyrkað á markum, ið eru settar undir í vatni. Í rísmarkunum og fram við teimum dyrka bøndurnir alskyns frukt og grønmeti og ala fisk, skeljadýr, krabbar og froskar. Tað, teir dyrka og ala, verður bæði havt til egna nýtslu og selt; dýrini og planturnar taða vatnið, og fiskur, skeldýr og froskar eta skaðadýrini, sum liva í vatninum.


text:
Dennis Holm
Dennis Holm (føddur 2. mai 1972) er ein føroyskur samfelagsfrøðingur, politikari og rithøvundur. Síðan 1. januar 2013 hevur hann verið býráðsformaður í Vágs býráð, hann varð valdur inn á listanum hjá Tjóðveldi. Hann varð valdur til borgarstjóra eftir at Tjóðveldi og Javnaðarflokkurin høvdu skipað samgongu. Hann varð útbúgvin sum cand.scient.pol. í samfelagsfrøði frá Aalborg Universitet í 1998.[1] Síðan oktober 2005 hevur hann verið í starvi sum leiðari fyri Granskingardepilin fyri Samfelagsmenning. Áðrenn hann gjørdist leiðari, starvaðist hann sama stað frá 1999. Depilin fyri Samfelagsmenning er partur av Fróðskaparsetur Føroya.[2]
Áðrenn Dennis bleiv virkin innan politikk, var hann virkin í lokalsamfelagnum í Vági og í Føroyum sum heild. Hann er ein av stigtakarunum til Parkina við Sandin í Vági, hann er eisini ein av stigtakarunum til verkætlanina um at byggja 50-metra svimjiyl á Oyrunum í Vági. Hann er í nevndini fyri Vágs Sóknar Bygdasavn. Hann hevur fleiri ferðir verið við til at fyriskipa stór tónleikatiltøk, eitt nú Jóansøkufestivalin, tá hesin hevur verið í Vági. Hann var eisini ein av limunum í Five Star Entertainment, sum fekk stór tónleikanøvn til Føroya, eitt nú Bryan Adams og Elton John, sum høvdu konsertir á Tórsvølli í Havn. Konsertin við Bryan Adams var hin 4. juni 2008.[3] Konsertin við Elton John var 29. juni 2010.[4]
Dennis er sonur Elise og Óla Holm, sum er fyrrverandi mentamálaráðharri og fyrrverandi formaður fyri FSF.[5]
Útgávur í úrvali[rætta | rætta wikitekst]
Dennis hevur eitt nú skrivað fleiri vísindaligar ritgerðir, upprit, greinar, arbeiðsrit o.a.[6][7]
- 2011 - Dennis Holm: "Løgtingsvalið 2011: Útjaðarin mótvegis miðstaðarøkinum", í Stefan í Skorini og Høgni Reistrup: "Valið og Valdið - ein tvørskurður av løgtingsvalinum 2011", Sprotin 2011.
- 2008 - Dennis Holm og Bogi Mortensen: Nøgdir og nýbrot – føroysk fiskivinnumenning í fimmti ár; Bókaútgáva (Book). Tórshavn: Sprotin.[8]
- 2003 - Dennis Holm - Ynski og tørvur á eldraøkinum í Vágum[9]
Keldur[rætta | rætta wikitekst]
- ↑ Linkedin.com
- ↑ Setur.fo
- ↑ Eik.fo Eik stuðlar konsert við Bryan Adams
- ↑ KNR.gl Thorshavn klar til Elton John
- ↑ Jogvanarge.com
- ↑ Setur.fo Dennis Holm Publications
- ↑ Setur.fo Aðrar útgávur
- ↑ HNJ.fo
- ↑ Books.google.com


text:
Undan kappingarárinum 2013 vóru menn ymsir á máli um hvør málsetningurin fyri 3.deild 2013 skuldi verða. Talan er jú um triðbesta liðið hjá TB, og av tí sama vóru útlitini fyri einum breiðum leikararahópi rættiliga avmarkaðir. Tó so, so vísti tað seg, at áhugin at leika við 3.deild var sera góður og tá byrja at venja, møttu yvir 15 mans hvørja ferð.
Málsetningurin var fyrst og fremst at koma í finalubólkin og so taka tað haðani.
Eins og í fjør, so átók Páll Heri sær ábyrdina av at boða til venjing og øllum tí praktiska kring hópin. Hesa uppgávu hevur Páll Heri loyst til eitt UG.
Tá hugt verður eftir hópinum sæst beinavegin, at tað fyri tað mesta eru ungir mans við avmarkum royndum. Millum royndastu leikararnir kunnu nevnast Kai Roest og Mortan Enni, ið hava royndir frá besta liðnum hjá TB.
Kappingarárið byrjaði við einum undanbólkið har TB var í bólki við Skála, Víkingi C og Undrinum. TB vann bólkin við 4 sigrum og 2 javnleikum, tó tveir teir seinastu dystirnir uttan at leika, tí mótstøðuliði ikki møtti.
Merkisvert er at leggja afturat, í teimum 4 leiktu dystinum megnaði TB bert at skjóta 5 mál, men einans lata 2 mál ígjøgnum. At hava eina málúrtøku á 5-2 í 4 dystum í 3.deild er óhoyrt, og um hugt verður eftir øðrum liðum í deildini, kann eitt nú nevnast, at eitt av teimum trimum liðunum hjá Víkingi skeyt heili 49 mál í 6 dystum í sínum undanbólkið.
Finalubólkurin er mannaður av 8 liðum, og nú deildin fór í summarfrí á jóansøku, hevur TB higartil leikt 6 dystir. Tað eru blivið til 3 sigrar, 2 javnleikir og 1 ósigur.
Sostatt hevur TB hevur 11 stig fyri 6 dystir. Hetta er nóg mikið til at TB í løtuni liggur á einum fjórða plássi saman við NSÍ við somuleiðis 11 stigum. Tó hevur TB leikt ein dyst færri, og megnar TB at vinna útsetta dystin móti EB/Streymi, kemur TB uppá 14 stig og á eitt annað pláss.
Higartil hevur B36 víst seg at verða klárt besta liðið í deildini og liggur ósvikaliga sikkurt á einum fyrsta plássi við 19 stigum.
Einasta lið B36 ikki hevur megna at fingið fulla úrtøku ímóti, er TB, tá dysturin teirra millum endaði við einum 2-2 javnleiki.
Eitt steyp er eisini komi í hús í ár, eftir at TB megnaði at vinna stevnusteypið á jóansøku á heimavøllinum við Stórá eftir brotssparkskapping móti B36. Onkur vil verða við, at hetta samstundis er fyrsta steyp TB hevur vunnið við Stóra í vaknsmannadeildini.
Samanumtikið so hevur árið hjá TB í 3.deild higartil hildnast sera væl, skrásettir eru 12 dystir, 7 sigrar, 4 javnleikir og bert 1 ósigur.
Vónandi fer seinna hálva at eydnast líka væl sum fyrra. Nú er málsetningurin eitt pláss í ovaru helvtini í finalubólkinum og við eins góðum innsatsi sum higartil, fer hetta heilt víst at bera til.
Einaferð 3. deild, altíð 3 deild.
JRS


text:
Í dag veittraði Merkið í samband við, at sperrunar eru reistar til nýggja bygningin hjá Carro.
Síðan Bilverkstaðurin hjá Carro í Sandavág brendi í grund 23. mars í 2017, hevur miðvíst verið arbeitt fram ímóti, at byggja ein nýggjan bilverkstað. Eftir drúgva tilgongd, er byggingin nú ávegis.
Sambært Niels Nattestad verður nýggi bilverkstaðurin ein nýmótans, fjølbroytt framleiðsla, har góðir møguleikar eru at økja starvsfólkatalið. Verkstaðurin sjálvur er deildur upp í tríggjar eindir. Ein rúmligur bilverkstaður við nýmótans útgerð og umstøðum, at hava nógv virksemi. Ein Plátu/Lakkverkstaður, sum er atskildur frá bilverkstaðnum, og ein Grovverkstaður til dálkandi arbeiði. Grovverkstaðurin kann eisini brúkast sum tænastuøki fyri leigubilar. Rúmligt er rundanum bygningin, og gott er at sleppa til.
Ein móttøka og framsýningarhøli til sølubilar og vørur verður út ímóti høvuðsvegnum. Góðar nútímans umstøður verða eisini til starvsfólkini.
Tá Carro flytir inn í nýggja bygningin, eru 875 m2 at virka í. Bygningurin er 645 m2 til støddar, og av hesum eru uml. 230 m2 í 2 hæddum.
Umframt góðar kundar úr Vágoynni, hevur Carro eisini ein breiðan kundaskara úr øllum landinum. Carro byggir á ídnaðarøkinum við Vága floghavn, og verða umstøðurnar til at veita ferðandi kundum eina enn betri tænastu sigur Niels Nattestad stjóri í Carro.
Um tú veitst okkurt, sum VP ikki veit - skriva so til vp@vp.fo


text:
Í juni fóru “HeidelbergCement” og “Felleskjøpet Agri” út til reiðarímarknaðin og bjóðaðu ein langtíðar sáttmála til tað reiðaríið, sum kann bjóða eitt bulkskip við ongum útláti. Áhugin hevur verið ovurstórur.
Í dag, tveir mánaðir seinni, eru 31 uppskot komin inn frá reiðaríum, og helvtin er frá norskum reiðaríum.
Lars Erik Marcussen, ætlanarleiðari hjá HeidelbergCement, er væl nøgdur við áhugan.
- Áhugin hevur verið størri, enn vit væntaðu. Tað er frálíkt at síggja, at so nógv trúgva upp á eitt skip uttan útlát. Nú fáa vit ein luksustrupulleika við at finna bestu loysnina, áðrenn vit fara víðari, sigur hann.
Saman við “Felagskeypinum Agri” stendur dóttirfelagið hjá HeidelberCement, NorStone fyri umleið 3 milliónum tonsum av góðsi, sum verður flutt við skipum í Noregi.
Gongst sum ætlað, so fer heimsins fyrsta bulk-farmaskip – uttan útlát - at sigla einaferð í 2023.
Kelda: Skipsrevyen


text:
Tað verður hervið gjørt kunnugt, at býáðsfundur verður hildin í ovara sali í Mentanarhúsinum móti bátahavnini hósdagin tann 20. juni 2019 kl. 19.00 við niðanfyri standandi dagskrá:
- Góðkennan av broyttum sáttmála millum Eystur- og Fuglafjarðar kommunur um skúlasamstarvið “Framvit” og tilmæli frá mentamálanevndini.
- Viðgerð av máli um reingerð av kommunalum bygningum/stovnum og tilmæli frá nevndunum í málinum. Seinasta tilmæli er frá fíggjarnevndini, sum hevur viðgjørt málið eftir samtyktina á býráðsfundinum 23. mai 2019.
- Uppskot frá teknisku deildini um útbygging av Vesturstovu og tilmæli frá sosialu nevndini í málinum.(Undirliggjandi tilfar og tilmæli verða send býráðslimunum, so skjótt sum hesi er tøkt. Talan er um kostnaðarmeting, tekningar, tørvskanning, byggiloyvi vm.).
- Minnismerki fyri deyðar barnakonur saman við tilmæli frá mentamálanevndini og viðgerðir í bæði mentamálanevndini og fíggjarnevndini í málinum.
- Val av 2 varalimum til løgtings- og fólkatingsvalstýrini fyri Fuglafjarðar valdømi, hetta sambært skrivi frá umsitingini í málinum.
Fuglafjørður, tann 13. juni 2019
Fuglafjarðar býráð
Sonni á Horni
borgarstjóri


text:
Øll hagtøl og frágreiðingar felagsins annars eru á finna í ársfrásøgnunum, ið kunnu takast niður sum pdf-fílur her.
Hagtøl 2019
Í 2019 tók IRF ímóti 41.922 tonsum av burturkasti. Hetta er ein 7,7% hækking samanborið við 2018 (Talva 1). Nøgdirnar av burturkasti til tyrving standa mestsum í stað, endurvinning er økt 1,7%, og burturkast at brenna er økt 12,9%.
Hjá IRF verður burturkast viðgjørt eftir trimum høvuðshættum: Endurvinning, brenning (orkuútvinning) og tyrving. Endurvinningarburturkast er tilfeingi, ið kann verða til nýggjar vørur, t.d. papp. Burturkast, ið ikki kann endurvinnast, t.d. húsarhaldsrusk, verður brent, og hitin verður nýttur til fjarhita. Tilfar, ið hvørki kann endurvinnast ella brennast, t.d. gips, verður tyrvt. IRF arbeiðir fram ímóti, at so nógv burturkast sum gjørligt verður endurvunnið, í aðru atløgu brent og í síðsta enda tyrvt.
Í ársfrásøgnini 2019 eru frágreiðingar til talvurnar, eins og fleiri hagtøl eru at finna.


text:
Annika og Steven Everett eru gestir, tey virka sum trúboðarar í Istanbul í Turkalandi. Hettar er 2. ferð tey eru í Lindini nú tey hava verið heima. Tey fara aftur til Turkalands um 3 vikir og hava haft tað gott her heima. Tað tey serliga tosað um er, hjúnarbondini í Føroyum. Tað er veruliga nógv, sum stríðast og sum vilja hava hjálp. Eisini greiða tey frá, at tey tað komandi árið fara at hava tørv á hjálp til at umvæla ein stóran bygning í Turkalandi. Tey koma at hava tørv á VVS og timburmonnum, elektrikkara og annars um onkur ynskir at koma ein túr eru tey vælkomin. Tey hava meðan tey hava verið her heima í 2 mánaðir, mest verið í Kelduni har tey eru útsend frá og inni í Eysturoynni. Húsbólkar og ymisk møtir.
Vertur: Teresa Damgaard-Jarnfoss
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Sunnudagin 11. februar steðgaði IRF ovninum á Brennistøðini á Hagaleiti í Leirvík og arbeiðið at taka gamla heittvatnsketilin niður er byrjað. Alt innsavnað rusk verður nú ballað við rusk-ballimaskinu, inntil nýggi ketilin á Brennistøðini væntandi verður tikin í nýtslu í august.
IRF skrivaði í fjør undir sáttmála við donsku fyritøkuna Boilerworks um nýggjan heittvatnsketil og er hesin nú komin til Leirvíkar. Talan er um størsta heittvatnsketil í Føroyum. Frá mitt í apríl verður nýggi ketilin royndarkoyrdur og væntandi tillagingar gjørdar. Gongur alt eftir ætlan, verður brent aftur við fullari styrki í august.
Gamli ketilin varð tikin í nýtslu, tá Brennistøðin byrjaði í 1989 og hevur hann havt eina nógv longri livitíð enn upprunaliga væntað, men nú var tíðin komin til eina útskifting. Nýggi heittvatnsketilin verður munandi effektivari enn undanfarni og fer IRF at kunnu brenna uml. 72 tons av burturkasti um døgnið, í mun til 62 tons í dag. Brennistøðin fer harumframt at kunna koyra í 11 mánaðir út í eitt, áðrenn neyðugt verður at steðga fyri at reinsa skipanina, sum eisini er ein betran í mun til í dag.
Meðan ketilin verður útskiftur, verður høvið eisini nýtt til aðrar umvælingar og útbyggingar. Eitt nú verður bygt eitt tøknirúm til ketilin og tilhoyrandi skipanir.
Seinni í ár verður farið undir at byggja nýggja móttøkuhøll afturat Brennistøðini, ið skal betra um møguleikarnar at skilja burturkastið. Samlaða íløgan úti á Hagaleiti verður mett at kosta áleið 70-80 mió. kr. og verður eftir ætlan liðug á sumri 2019.
Í nærmastu framtíð verður eisini neyðugt at gera íløgur í eina nýggja rottangamóttøku, eins og støða skal takast til, um nýggjur umsitingarbygningur skal byggjast ella um haldast skal áfram at leiga høli til leiðsluna og umsitingina hjá virkinum.


text:
- Tíðindi, mentan og ítróttur
Rindaðu fyri innbúgv, sum ikki var móttikið
Eitt borð, ein stólur og ein sofa fyri 34.000 kr. vóru goldin, men innbúgvið var ikki at finna, tí tað var ikki móttikið.
Hetta stendur í frágreiðingini hjá Landsgrannskoðanini fyri 2019.
Har stendur, at Landsverk keypti størsta partin av innbúnum frá einari fyritøku, uttan at keypið er boðið út.
Hvørki Landsverk ella Løgmansskrivstovan kannaðu, um vørurnar vórðu latnar. Men Landsgrannskoðanin kannaði, um innbúgvið, sum varð keypt í 2017 og 2018, var har.
Niðurstøðan varð, at eitt borð, ein stólur og ein sofa fyri 34.000 kr. vóru ikki at finna, tí tey vóru ongantíð móttikin.
Landsverk hevur síðani fingið kredittnotu upp á innbúgvið, sum vantaði, og pengarnir eru inntøkuførdir í 2019.
Í desember í fjør greiddi Løgmansskrivstovan frá, at sum eina eyka trygd hevur hon gjørt eina nýggja mannagongd viðvíkjandi góðkenning av rokningum fyri “leysar” lutir so sum møblar.
Húsavørður í Tinganesi skal nú kanna, um vøran er móttikin, áðrenn rokningin verður góðkend.
Teppi í Tinganesi
Eitt mál hevur verið millum Landsverk og fyritøkuna, sum legði teppi á í Tinganesi í 2014 fyri slakar 200.000 kr.
Sambært Løgmansskrivstovuni vísti tað seg eftir stutta tíð, at arbeiðið var ikki nóg gott.
Landsverk skiftir nú teppið og krevur fyritøkuna, sum legði teppið á í 2014, eftir endurgjaldi.
Landsgrannskoðanin sigur eisini um umbyggingina í Tinganesi, at roknskapirnir fyri 2018 og 2019 eru ikki rættir, tí góðar 120.000 kr., sum hoyra til 2018, eru bókaðar í 2019.
Eisini er ógreitt, nær innbúgv fyri 357.000 kr., sum er fakturerað í 2017 og bókað í 2018, er latið.
Skal fáast í rættlag
Løgmansskrivstovan hevur greitt frá, at sambært Landsverki fer stovnurin at fáa viðurskiftini í rættlag við at nýta fíggjarstýringarskjalið, sum var ment í 2019.
Løgmansskrivstovan sigur, at hon fylgir við arbeiðinum hjá Fíggjarmálaráðnum at nýskipa Landsverk.
Tá tað arbeiðið er liðugt, fer Løgmansskrivstovan at meta, um neyðugt er at gera broytingar í mannagongdunum, sum tey brúka, tá tey brúka Landsverk sum byggiharra og lata stovninum ræðisrætt yvir kontuni, sum eitt nú í sambandi við umbyggingina í Tinganesi.
Sí eisini


text:
Author Archives: admin
Listaframsýning á Ólavsøku 2020
Lions Club Tórshavn skipar aftur í ár fyri listaframsýning í Müllers Pakkhúsi á Ólavsøku. Framsýningin verður í døgunum mánadagin 27. til hósdagin 30. juli 2020. Hevur tú hug at framsýna tíni listarligu avrik, kanst tú meldar teg til árligu framsýningina við at trýsta á hesa leinkjuna. Freistin at boða frá luttøku er mikudagin 22. juli […]Read More
Listaframsýning á Ólavsøku 2019
Aftur í ár skipar Lions Club Tórshavn fyri listaframsýning í Müllers Pakkhúsi á Ólavsøku. Framsýningin verður opin frá leygardegi 27.juli til týsdagin 30. juli 2019. Hevur tú hug at framsýna tíni listarligu avrik, kanst tú melda teg til á hesari leinkju. Freistin at melda til er mikudagin 24. juli 2019. Hvør luttakari kann hava í […]Read More
Listaframsýning á Ólavsøku 2018
Aftur í ár skipar Lions Club Tórshavn fyri listaframsýning í Müllers Pakkhúsi á Ólavsøku. Framsýningin verður opin frá fríggjadegi 27.juli til mánadagin 30. juli 2018. Hevur tú hug at framsýna tíni listarligu avrik, kanst tú melda teg til á hesari leinkju. Freistin at melda til er týsdagin 24. juli 2018. Hvør luttakari kann hava í […]Read More
Listaframsýning á Ólavsøku 2017
Aftur í ár skipar Lions Club Tórshavn fyri listaframsýning í Müllers Pakkhúsi á Ólavsøku. Framsýningin verður opin frá hósdegi 27.juli til sunnudagin 30. juli 2017. Hevur tú hug at framsýna tíni listarligu avrik, kanst tú taka niður tekningarskjalið niðanfyri, útfylla teigarnar og senda tað innaftur til teldupostbústaðin: lions.torshavn@hotmail.com Freistin er fríggjadagin 21. juli 2017. Hvør […]Read More
Stuðlið Stórsteypadystinum 2017!
Í sambandi við Stórsteypadystin 2017 í fótbólti, sum verður spældur á Tórsvølli leygarkvøldið 4. mars klokkan 19 millum føroyameistararnar og steypavinnararnar í fótbólti farna kappingarár, sum ávikavist eru Víkingur og KÍ, vil Lions Club í Føroyum fegin geva fyritøkum, stovnum og øðrum ein serligan møguleika at stuðla einum góðum endamáli við eini peningaflyting. Sum altíð, […]Read More
Lions stuðlar KRIS á ólavsøku
Seytjanda árið á rað skipar Lions Club Tórshavn fyri listaframsýning á ólavsøku, og sum tey flestu av árunum, verður hon aftur í ár í Müllers Pakkhúsi. Ágóðin frá ólavsøkuframsýningini hjá Lions fer á hvørjum ári til eitt vælgerandi endamál, og hesaferð verður tað felagsskapurin KRIS, ið fær pengarnar, ið koma inn. Inntøkur koma bæði frá […]Read More
400.000 Lions-krónur til Barnaheimið
Lions Club Tórshavn, sum kann halda 50 ára stovningardag í november mánaði, hevur vunnið rættin at lata ársins Lions-prís, sum er upp á tilsamans 400.000 krónur, ið koma Føroya Barnaheimi til góðar. Lions-prísurin, sum varð stovnaður í 1988, verður latin einum einstaklingi, stovni ella líknandi sum stuðul til granskingar- ella menningararbeiði, ið kann betra um […]Read More
Vinnarin av lutakastinum á Ólavsøkuframsýningini
Við endan av Ólavsøkuframsýningini varð lutakast millum seldu skráirnar um ein málning hjá Martini Joensen. Skrá nummar 819 hevur vunnið málningin av Martini Joensen. Skráin er seld millum kl. 18-20 Ólavsøkudag. Vinnarin kann fáa vinningin við at ringja á tlf. 211470.Read More
Jólahugni í Viðarlundi sunnudagin
Seinnapartin sunnudagin skipar Lions Club Tórshavn fyri árliga jólahugnanum í Viðarlundini í Havn, har jóladekoratiónir, drekkamunnur og annað verður selt til frama fyri tiltakið Firvaldar, sum er fimleikur fyri krabbameinsrakt fólk. Sunnudagin er fyrsti sunnudagur í advent, og 26. árið á rað fara limir í Lions Club Tórshavn at skipa fyri jólahugna í Viðarlundini í […]Read More
Lionsbikar til hondbóltin
Í mong ár hevur Lions Club í Føroyum skipað fyri stórsteypadysti í fótbólti, og nú er Lions Club eisini inni í myndini í sambandi við stórsteypadystir í hondbólti, har bæði kvinnur og menn skulu kappast um hvør síttLionsbikar, sum steypið kallast. Samstundis fer ágóðin av dystunum til vælgerandi endamál, sum vanligt er, tá Lions Club […]Read More


text:
Tailand
Lyklatøl
Høvuðsstaður:
Bankok
Vídd: 513.120 km2
Fólkatal: 66.404.688
Almentmál:
tailendskt
Átrúnaður:
buddisma 95%, islam 4% aðrir 1%
Stýrirlag: fólkaræði, fleirflokkaskipan
Gjaldoyra:
baht (THB)
Tailand
Kongsríkið Tailand varð stovnsett í 13. øld, og hevur verið sjálvstøðugt ríki síðan. Tað varð einasta land á meginlandinum í Landsynningsasia, ið ikki gjørdist hjáland og kom undir bretskt ella franskt yvirræði. Nú á døgum er mikil menning og stórur búskaparvøkstur í Tailandi; ein hin týdningarmesta inntøkukeldan er ferðavinnan. Norðari, vestari og sunnari partur í landinum er mest fjallalendi og ikki nærbýlt. Um triðingurin av fólkinum býr á fruktagóðu og fjølbygdu eingjunum miðskeiðis í landinum. Fyrr var nógvur skógur í Tailandi; men vandi var fyri, at hann varð týndur, tí varð bannað at høgga skóg.
Bhumibol Adulyadej kongur hevur verið kongur síðan 1946 og er ímillum teir ríkisovastar í heiminum, sum hevur sitið longst. Hann hevur stóran týdning sum maðurin, ið savnar landið, og hevur ofta lagt upp í politiskar ósemjur til tess at fáa skil á aftur í landinum. Tailendingar hámeta kong sín.
Einki annað land í heiminum dyrkar so nógv ananas sum Tailand. Nógv gummi og rís verður eisini útflutt. Seinastu árini hevur annar ídnaður tikið seg fram um landbúnaðin og er vorðin landsins størsta inntøka. Amerikanskar og japanskar fyritøkur hava stovnað verksmiðjur í Tailandi, ið gera framkomnar elektróniskar lutir til teldur og aðra hátøkni. Flestu verkafólk á hesum nýggju verksmiðjunum eru konufólk. Konufólk verða tikin fram um mannfólk at arbeiða í elektrónikkídnaðinum, tí at tey fáa lægri løn og eru lætthentari og fimari í fingrunum at fáast við hetta ørfína arbeiðið.
Høvuðsstaðurin, Bankok, er bygdur á Menam-oyrunum, og fyrr var mesti flutningurin eftir grivnum siglingarveitum; enn eru fáir høvuðsvegir, og almenna flutningskervið er vánaligt. Tí er javnan ruðuleiki í ferðsluni, og tað kann verða ringt at fáa skil á aftur. Eftir ein monsunstorm í 1992 liðu 11 tímar, til ferðslan gekk aftur sum vanligt. Summi, ið koyra, hava riggað sær bilin til skrivstovu við toiletti.
Høvuðsátrúnaður í Tailandi er Theravadalæran, ið er grein av buddismuni. Henda læra kom til Landsynningsásia í 12. øld, tá ið munkar úr Sri Lanka komu hagar; og eftir stuttari tíð gjørdist hon høvuðsátrúnaður í Tailandi. Theravadalæran ("læra teirra elstu") eggjar trúfeløgum sínum at halda karmalógirnar og at gera alt, ið stendur í teirra valdi at minka um líðingarnar í heiminum. Fyrr var siður, at allir ungir dreingir vóru munkar eina tíð, og enn eru mangir, ið halda henda sið.
Mongu listskrýddu buddatemplini í Tailandi hava altíð drigið ferðafólk úr øllum heiminum at koma hagar at síggja hesa vøkru byggilist. Nú koma eisini mangir útlendingar til Tailands at dusa sær á óspiltu sandstrondunum, at ganga í fjøllunum fyri norðan ella at spæla á nýggju golfvøllunum, ið mest eru bygdir at fáa ríkar japanskar keypmenn hagar.


text:
Vit byrjaðu við at hoyra um Rás Iktus.
Vit høvdu prátað við fleiri, sum høvdu verið á fundi í Kelduni seinasta leygardag 27. sept. Oddbjørg Poulsen, Páll á Lakjuni, Jens Bech, Justinus Eliasen, Alfred Olsen, Victor Carlsen og Una Næs.
Síðani var Gunnvá Dam á gátt.
Hon greiddi okkum frá undirvísingartilfari, sum hon hevur skrivað til føroyska skúlaverkið. Tilfar í føroyskum, týskum og heimstaðarlæru. Í alt uml. 20 bøkur.
At enda var Hjúnarbreddin á skránni, har vóru Anna og Símun Pætur á Torkilsheyggi gestir.


text:
Amerikanskur sendiharri: Føroyar eru ótrúligar
Vinna22-11-2013 - 21:15 - Jóanis Nielsen
OLJAN.FO skrivar:
“Hetta hava verið nakrir fantastiskir dagar. Eg havi notið hvørja tí einastu løtu her.” So bersøgin er nýggi amerikanski sendiharrin í danska kongaríkinum, Rufus Gifford, tá oljan.fo fær orð á hann eftir ein áhugaverdan men strævnan arbeiðsdag í Tórshavn. Hetta er hansara fyrsta vitjan í Føroyum sum amerikanskur sendiharri.
Tað eru bert tríggir mánaðir síðani, at hann tók við sum sendiharri í Danmark og hevur hann valt at kunna seg við allar partar av ríkinum skjótast til ber. Hann hevur eisini vitjað í Grønlandi.
Hann kom til Føroya mikudagin sum gestur hjá Kaj Leo Johannessen, løgmanni.
Hósdagin varð so eisini møguleiki hjá sendiharranum at vera saman við Johan Dahl, landsstýrismanni og hoyra um ymsar vinnur og støð hann varar av.
Sendiharrin legði m.a. leiðina til nýggja granskingarstovnin iNova undir Vinnuframa, ið longu stuðlar og hevur sett fleiri spennandi verkætlanir út í kortið.
Í nýggju hølunum hitti sendiharrin umframt leiðslu og granskarum, ið arbeiða á iNova, eisini umboðum fyri fleiri føroyskar stovnar og felagsskapir, eitt nú Visit Faroe Islands, sum stendur fyri at fáa fleiri útlendingar at vitja Føroyar, Klippfisk, sum arbeiðir við føroyskum filmi og føroyskan kokk og filmsfólki, ið arbeiða fyri at gera bæði føroyskan mat og føroysku náttúruna meira kendar í umheiminum.
Sendiharrin fekk eitt sera gott innlit í hesi mongu øki. Og vóru møguleikarnir fyri øktum samstarvi millum føroyskar stovnar og feløg og USA eisini umrøddir.
Leiðin gekk eisini til Føroya Tele, har tann meira tungi parturin av føroyskum vinnulívi varð á skránni, eitt nú slóðbrótandi arbeiðið hjá Føroya Tele sum veitari til altjóða oljuvinnuna, menningina av føroyskum frálandareiðaríum og føroysku luttøkuna í oljuleiting heima sum úti umframt royndirnar at menna varandi orkukeldur og gerast minni heft at oljuni.
Einki er at ivast í, at her var nógv kunning og uppliving hjá einum nýbakaðum sendiharra at sodna, men sum ein av trúgvu stuðlunum hjá Obama forseta, so var Rufus Gifford tilreiðar at fara undir eina nýggja byrjan – eisini í Føroyum.
“Hetta hevur fyrst og fremst verið ein kunningarvitjan fyri meg sum nýggjur sendiharri, og havi eg roynt at tikið til mín alt eg havi fingið at vita frá dugnaligum og sera fyrikomandi føroyingum. Sum so kann vera grundarlag fyri einum enn tættari og betri samstarvi millum Føroyar og USA. ”
Gifford sigur, at hann hevur ynskt at fáa kunning um so nógv til ber í tí føroyska samfelagnum, tí hetta skal vera grundarlag fyri hansara framtíðar vitjanum her.
“Eg vil fegin vita, hvussu fólk hava tað her. Hvussu tykkara politiska skipan er, hvussu vinnulívið trívist og hvussu tykkara viðurskifti eru við Danmark. Tað hevur eisini verið ein ótrúlig uppliving at síggja tykkara oyggjar, og eg gleði meg til at fara til Suðuroyar fríggjadagin.”
Rufus Gifford ætlar sær longu at koma aftur til Føroya næsta summar, so hann kann uppliva allar árstíðirnar her. Hann vil eisini fegin uppliva, at amerikanska oljufelagið ExxonMobil verður við til at finna føroysku oljuna eins og at kunna heilsa uppá amerikonsk ferðafólk, sum hann vónar í størri mun fara at vitja Føroyar. Hann heldur Føroyar eiga eina ótrúliga náttúru, sum kann marknaðaføra Føroyar sum ferðamannalan. Hann dylur ikki fyri, at hann var sera fegin um tað professionellu og livandi framløgu, ið Guðrið Højgaard hevði um Føroyar sum ferðamannaland.
Og kann hann vera við til at byggja brýr millum føroyingar, sum royna at menna bæði filmsvinnu og aðra vinnu, og amerikanarar, so vil hann fegin vera við til at byggja upp sambond. Og er møguleiki hjá honum at vera við til at menna útbúgvingarligt samstarv millum londini, so sær hann eisini fram til tað – fyri bert at nevna nøkur av økjunum, sum sendiharrin er vorðin kunnaður um á hansara fyrstu Føroya-vitjan.
Og tá vit spyrja til politisku støðuna í hansara egna heimlandi, so dylur hann ikki fyri, at hann er sera fegin um, at Barack Obama eisini vann seinasta val og er forseti og hansara arbeiðsgevari í USA. Hann sær fram til at kunna tæna USA og sínum forseta í hvussu er fram til 2017.
Myndir
Amerikanski sendiharrin í Danmark, Rufus Gifford her saman við Johan Dahl, landsstýrismanni og Guðrið Højgaard, stjóra í Visit Faroe Islands, tá vitjað varð á granskingarstovninum iNova hósdagin.


text:
Skriviblokkur við føroyskum málreglum
Tá ið vit skriva, liggja reglurnar ofta eftir í orðabókum og mállærum – og ikki beint við hondina.
Skal ð’ið vera har ella ei?
Var tað ý ella í?
Var tað æ ella a?
Skal komma standa her?
Hvussu býti eg hetta orðið?
Høvuðsreglurnar, sum lúka tær flestu villurnar, eru nú á kápuni um bókina, sum tú skrivar í.
Tað er ómakaleyst!
---
Til keyps er eisini: Músamotta við føroyskum málreglum
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Í góðveðrinum í gjár kom okkara “grand old man” - Magnus Heinason - aftur av síni seinastu ferð á Føroyabanka, har hann hevur verið so mangar ferðir áður.
Tað eru heystyvirlitstrolingar, sum skipið hevur gjørt hesaferð, har kannað verður, hvussu fiskurin á Føroyabanka hevur tað. Seinni árini hevur nógv hýsa verið á Bankanum.
Aftur hesaferð er staðfest, at nógv hýsa er á Føroyabanka, men heldur lítið av toski, tó at toskurin á Bankanum hevur verið í menning. Tað fara vit at frætta nærri um seinni.
Fiskur av Føroyabanka er tiltikin góður. Aftur hesaferð verður høvi hjá fólki at smakka toskin á matstovuni Barbaru, sum fer at hava tosk á matarskránni hesa vikuna.


text:
Samandráttur:
Línuskip: Vit vantað fýra línuskip mánadagin og so nøkur seinni í vikuni. Skipini undir Íslandi, fáa mest av hýsu og so tosk, longu og brosmu. Skipini við Føroyar fáa mest av longu og toski og so nakað av hýsu og brosmu.
Útróður: Streymurin harðnar út á vikuna. Veðri verður ikki gott fyrst í vikuni, men batnar sum vikan líður, so møguliga verður nakað av útróðri síðst í vikuni.
Djúpvatnstrolarar: Tveir fiska upsa, men eru nýliga byrjaðir túr og koma tí neyvan at landað í vikuni. Restin liggur við bryggju, men møguliga fer onkur út í vikuni.
Partrolarar: Tey flestu pørini eru til fiskarí og koma at landa sum vikan líður. Fiskiskapurin er brúkiligur.
Trolbátar: Allir liggja við bryggju(fríggjadag 9 feb.), men fara út tá veðri verður betri.
Garnaskip: Vit væntað at allir tríggir koma at landað síðst í vikuni. Fiskaríið er brúkiligt.
Heinta alla metingina her


text:
Fríggjakvøldið varð ein maður handtikin fyri harðskap og fyri - í fleiri umførum - at hava hótt onnur. Talan er um ein tilkomnan mann í Eysturoynni og tá ið hann varð handtikin, varð hann settur í varðhaldið. Og í gjáramorgunin varð hann so førdur fyri Føroya Rætt til grundlógaravhoyringar, og har varð gjørt av at fongsla hann í 19 dagar fyribils. Hesar dagarnar skal løgreglan so brúka til at lýsa málið, áðrenn tað aftur verður endaliga viðgjørt í rættinum.
Av tí at tey akkurát eru farin undir kanningar, fær løgreglan ikki sagt so nógv um, hvat maðurin, heilt ítøkiliga, er skuldsettur fyri.
Annars varð eitt fólk flutt á Landssjúkrahúsið í nátt til kanningar, tí tað segði seg hava verið fyri harðskapi. Í slíkum førum er tað føst mannagongd fáa ein lækna at skjalfesta skaðarnar.
Løgreglan fer nú at kanna málið, og at avhoyra fólk og tá ið tað er liðugt, verður støða tikin til um eitt eitt mál um harðskal skal reisast, ella ikki.
Í nátt kannaði løgreglan eisini fýra unfólk, sum vóru í einum bili, og har fann løgreglan eina lítla nøgd av hassjblandingi og ymsa útgerð at roykja hassj við. Tey eru nú skuldsett fyri at hava brotið lógina um rúsevni.


text:
Oljudálking á sjónum er ein afturvendandi trupulleiki, bæði út frá landi, men serliga inni í havnum. Ein vanlig orsøkin er, at olja rennur yvir, tá bunkrað verður.
Tað eigur ikki at koma fyri, at olja rennur á sjógv. Orsøkirnar til flestu óhappini eru ósketni og vantandi mannagongdir. Tað eru tey, sum fáast við bunkring ella annað virksemi við olju, sum hava ábyrgd av, at einki rennur á sjógv.
Øll, sum varnast oljudálking, skulu beinanvegin boða frá:
Oljudálking á sjónum skal fráboðast til:
Oljudálking á landi skal fráboðast til:
MRCC-Tórshavn og løgreglan fráboða síðani øðrum myndugleikum, eitt nú kommununi, sløkkiliðinum, Landsverk, Heilsufrøðiligu starvsstovuni, Fiskiveiðueftirlitið og Umhvørvisstovuni.
Oljudálking er revsiverd, bæði á sjónum og landi. Eisini um tað ikki verður gjørt við vilja. Rennur olja á sjógv vegna ósketni, t.d. undir bunkring, kunnu tey, sum hava ábyrgdina, verða revsað. Fyri oljudálking á sjónum eru hesar vegleiðandi bótarstøddir: 25.000 kr. fyri 50 litrar av olju, 150.000 kr. fyri 500 litrar av olju og 250.000 kr. fyri 1.000 litrar av olju. Umframt bótina, skal dálkarin eisini rinda fyri at basa dálkingini. Er oljudálking framd við vilja ella av grovum ósketni, kann verða talan um væl hægri bøtur ella fongsulsrevsing í upp til tvey ár.
Vilt tú vita meira, so ring til Umhvørvisstovuna, tlf. 342400, ella send okkum ein teldupost us@us.fo
Uppgerð yvir fráboðanir um oljudálking
Havumhvørvislógin, kap. 2 um olju


text:
Terminalurin til tín tørv
Terminalar
Verifone umboð í Føroyum! Vit hava terminal til júst tín tørv.
Leigupakkar
Tiltak í vikuskiftinum, PopUp ella nýggjan handil?
Gjaldsloysnir
Við Swedbank fært tú eina bíligari, skjótari og lættari loysn.
Tilhoyr
Vit hava alt tilhoyr til Verifone gjaldsterminalar
Tilvísingar
SMS fráboðanir
Vit senda sms fráboðanir út til kundar okkara, tá skipanirnar hjá veitaranum ikki rigga, dagføringar eru tøkar og viðkomandi kunning annars. Skráset teg til fráboðanir nú og verð altíð eitt stig frammanfyri.


text:
1997
1997 (MCMXCVII) var eitt vanligt ár, ið byrjaði á einum mikudegi eftir tí gregorianska kalendaranum. Ár 1997 eftir Kristi føðing, ár 997 í næsta ártúsund, ár 97 í 20. øld, og áttunda ár í 1990-árunum.
HendingarRætta
- 19. januar – Yasser Arafat vendir aftur til Hebron eftir meir enn 30 ár, og er við í hátíðarhøldunum yvir at Ísrael hevur givið síðsta býin landið ráddi yvir aftur til Vestara Áarbakka.
- 20. januar - Bill Clinton tekur við embæti forseta fyri aðru ferð í USA.
- 27. januar - Fram kemur at fronsk listasøvn, liggja inni við yvir 2.000 listaverkum stjolnum av Nazi-hermonnum undir seinna heimsbardaga.
- 5. februar - "Big Three" bankarnir sokallaðu í Sveis, boða frá stovnan av fondi uppá 71 millión dollarar, ið skal hjálpa yvirlivarum av hópdrápum nasistanna og familjum teirra.
- 13. februar - Umvælingar byrja á Hubble rúmdarteleskopinum.
- 22. februar - Vísindafólk í Roslin í Skotlandi boða frá, at ærin Dolly var klonað við góðum úrsliti í juli 1996.
- 23. februar - Eldur tekur seg upp umborð á russisku rúmdarstøðini Mir.
- 27. februar - Hjúnarskilnaður verður lógligur í Írlandi.
- 4. mars - Bill Clinton, forseti USA, bannar allan fíggjarligan stuðul til kloning av menniskjum.
- 22. mars - Tara Lipinski gerst sum 14 ára gomul heimsins yngsti heimsmeistari í listdans á skoytum.
- 24. mars - Oscar-virðislønin verður latin í Los Angeles. Billy Crystal er vertur og The English Patient vinnur virðislønina fyri "Besta Film".
- 29. apríl - Felagsskapurin fyri bannan av kemiskum vápnum (The Organization for the Prohibition of Chemical Weapons (OPCW)), CWC sáttmálin verður undirskrivaður.
- 2. mai - Eftir stórsigur í bretska valinum gerst Tony Blair forsætismálaráðharri í Stóra Bretlandi.
- 3. mai - Stóra Bretland vinnur Eurovision Song Contest 1997 við Katrinu and the Waves og "Let Love Shine a Light".
- 11. mai – Teldan "Deep Blue" hjá IBM vinnur á telvaranum Garry Kasparov eftir ein umkapp av talvi. Hetta er fyrstu ferð ein telda vinnur á einum talvheimsmeistara.
- 14. mai - The Star Alliance samstarvið byrjar við flogfeløgunum Air Canada, Lufthansa, Scandinavian Airlines System, Thai Airways International and United Airlines.
- 23. mai - Mohammad Khatami gerst forseti í Iran.
- 1. juni - Hugo Banzer gerst forseti í Bolivia.
- 11. juni - Undirhúsið í Stóra Bretlandi bannar øll handvápn.
- 26. juni - Bloomsbury Publishing útgevur bókina Harry Potter og Vitramannasteinurin hjá J.K. Rowling í London.
- 27. juni - Walt Disney teknifilmurin Hercules kemur út.
- 1. juli - Stóra Bretland gevur Hong Kong yvir til Kina.
- 4. juli - Rúmdarkannarin Pathfinder lendir á Mars.
- 15. juli - Hópdrápsmaðurin Andrew Cunanan skjýtur mótasniðgevan Gianni Versace við teimum fylgjum at hann letur lív uttanfyri heim sítt í Miami í USA.
- 31. august - Diana Prinsessa av Wales letur lív aftaná eina bilvanlukku í París.
- 5. september - Athen í Grikkalandi verður valdur vertsbýur av Summar-OL 2004.
- 6. september - Diana Prinsessa av Wales fer til gravar í Westminister Abbey í London. 2 milliardir fólk fylgja við jarðaferðinni í sjónvarpi.
- 15. september - Stórtingsval í Noregi.
- 18. september - Al-Qaeda útførir terrorálop í Bosnia og Hersegovina.
- 16. oktober - Fyrsta litmyndin verður at síggja á forsíðuni av dagblaðnum The New York Times.
- 17. oktober - Likamseivdirnar av kollveltingarmanninum Che Guevara verða lagdar til hvílu í serligum gravhýsi í Kuba.
- 24. oktober - Toyota Prius, heimsins fyrsti "hybridbilur" kemur á marknaðin í Japan.
- 11. november - Mary McAleese gerst forseti í Írlandi.
- 17. november - 62 fólk, harímillum ferðafólk, lata lív í Luxor í Egyptalandi, tá 6 islamskir hermenn byrja at skjóta uttanfyri tempul Hatshepsut.
- 10. desember - Høvuðsstaðurin í Kasakstan flytur frá Almaty til Astana.
- 11. desember - Kyotoskjalið verður undirskrivað av Sameindu Tjóðunum.
- 16. desember - Fleiri hundrað japonsk børn fáa herðindi (epileptisk tilfelli) eftir at hava hugt eftir einum parti av Pokémon teknifilmsrøðini.
ÍtrótturRætta
FótbólturRætta
- 30. apríl - Malta-Føroyar 1-2 (1-0) í Ta’Qali – HM-undankapping (Øssur Hansen, 61. Todi Jónsson, 90.)
- 8. juni - Føroyar-Malta 2-1 (2-0) á Toftum – HM-undankapping (Uni Arge, 6.; Todi Jónsson, 41.)
- 27. juli - Ísland-Føroyar 1-0 (0-0) á Seyðisfirði – vinardystur
- 6. august - Estland-Føroyar 0-2 (0-0) í Tartu – vinardystur (Jens Erik Rasmussen, 49.; Jan Allan Müller, 70.)
- 20. august - Kekkia-Føroyar 2-0 (2-0) í Teplice – HM-undankapping
- 6. september - Føroyar-Kekkia 0-2 (0-2) á Toftum – HM-undankapping
- 11. oktober - Spania-Føroyar 3-1 (2-1) í Gijon – HM-undankapping (Jens Kristian Hansen, 44.) Myndir hjá 12. manni
FøðingarRætta
- 11. januar - Cody Simpson, avstralskur singer-songwriter
- 14. januar - Nastya og Masha Tolmacheva, russiskar songkvinnur
- 10. februar - Chloë Grace Moretz, amerikonsk sjónleikarinna
- 25. februar - Isabelle Fuhrman, amerikonsk sjónleikarinna
- 15. apríl - Maisie Williams, ensk sjónleikarinna
- 29. apríl - Høgni Egilstoft Nielsen, føroyskur telvari og fótbóltsleikari
- 21. juni - Rebecca Black, amerikonsk songkvinna
- 5. august - Olivia Holt, amerikonsk sjónleikarinna
- 10. august - Kylie Jenner, amerikonsk modell og sjónvarpspersónur
- 30. september - Max Verstappen, niðurlendskur kappkoyrari
- 5. oktober - Tanja Skaalum, føroyskur svimjari
- 8. oktober - Bella Thorne, amerikonsk sjónleikarinna
- 26. desember - Zara Larsson, svensk songkvinna
AndlátRætta
- 5. apríl - Allen Ginsberg, amerikanskur yrkjari (f. 1926)
- 19. mai - Robert Joensen, føroyskur rithøvundur og løgtingslimur. (f. 1912)
- 29. mai - Jeff Buckley, amerikanskur tónleikari (f. 1966)
- 15. juli - Gianni Versace, italskur mótasniðgevi (f. 1946)
- 31. august - Diana prinsessa av Wales, ensk prinsessa (f. 1961)
- 5. september - Móðir Teresa, albanskur trúboðari (f. 1910)
- 29. november - Malla Samuelsen, føroyskur politikari (f. 1909)
- 16. desember - Lillian Disney, kona Walt Disney (f. 1899)
- 18. desember - Chris Farley, amerikanskur skemtari og sjónleikari (f. 1964)


text:
Olympiskir leikir
Fjórða hvørt ár senda flestar tjóðir síni bestu ítróttafólk til Olympisku leikirnar (OL) at kappast. Fleiri enn 7.000 ítróttafolk eru við í umleið 25 ítróttagreinum. Nýggjar koma til og aðrar detta burtur. Fólk í millióntali sita við hús og fylgja við á sjónvarpsskríggja.
Tað vóru forngriksku Olympisku leikirnir fyri 2.000 árum síðan, sum birtu upp undir nútíðar leikir. Nútíðar Olympiskir leikir vóru á fyrstu sinni í Athen í Grikkalandi í 1896. Einstaklingar ella lið kappast, ikki tjóðir. Ongari tjóð ber til at vinna Olympisku leikirnar, og Altjóða Olympiska Nevndin (IOC) velur altíð ein bý at vera vertur og ikki eitt land. Ítastu kappingarfólkini vinna sær heiðursmerki í bronsu, silvuri ella gulli, men ikki pening.
Fornu Olympisku leikirnir vóru í fyrstuni havdir Zeusi til heiðurs. Teir vóru í Olympia frá 776 f.Kr. til 393 e.Kr. Í fyrstu leikunum var einans kapprenning, men seinni varð kappast í longdarlopi, diskoskasti, nevaleiki, fimmdysti, renning og kapping við rossi og stríðsvogni. Bara menn sluppu at royna seg ella at hyggja at. Kvinnurnar høvdu aðrar leikir at heiðra gudinnuna Heru.
Hátíðardámur er, tá ið Olympisku leikirnir verða settir. Týdningarmesta løtan er, tá ið Olympiski eldurin verður kveiktur við kyndli. Rennarar hava skifts at borið kyndilin við eldi úr Olympia í Grikkalandi allan vegin hagar, ið leikirnir skulu vera. Soleiðis hevur verið síðan í 1928, tá ið Pierre de Coubertin barónur (f. 1. januar 1863 - d. 2. september 1937), sum endurstovnaði Olympisku leikirnir, heitti á ítróttafólk, at "halda lív í eldinum, ið umboðar endurfødda Olympiska andan". Olympiski eldurin brennur oman fyri Olympiska ítróttastaðin.
Olympiskir vetrarleikir hava verið síðan í 1924. M.a. eru skirenning, íshockey, skílop og skoyturenning á skránni. Altíð eru nógvir áskoðarar til t.d. skilopskappingarnar í vetrar OL.


text:
Kirkjurnar í Vágum um jólahalguna
mentan23-12-2018 - 20:50 - Jóanis Nielsen
Jólaaftan, Sørvágur kl 16,00 Inga Poulsen Dam
Miðvágur kl 17,00 Inga Poulsen Dam
Sandavágur kl 15,00, Marjun í Kálvalíð
Jóladag, Sørvágur kl 11,00 Inga Poulsen Dam
Sandavágur kl 18,00 Inga Poulsen Dam
Miðvágur kl 18,00 Marjun í Kálvalíð
2 jóladag, Bøur kl 11,00, Inga Poulsen Dam
Miðvágur kl 11,00, Maria Jørdal Niclasen
Sunnudag millum jóla og nýggjárs, Gásadalur kl 11,00, Inga Poulsen Dam
Nýggjársdag, Sørvágur kl 15,00, ítróttargudstænasta, Marjun í Kálvalíð og Inga Poulsen Dam